CELEX: 32016R0027
Language: fi
Date: 2016-01-13 00:00:00
Title: Komission asetus (EU) 2016/27, annettu 13 päivänä tammikuuta 2016, tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteiden III ja IV muuttamisesta

14.1.2016   
            
            
               FI
            
            
               Euroopan unionin virallinen lehti
            
            
               L 9/4
            
         KOMISSION ASETUS (EU) 2016/27,
   annettu 13 päivänä tammikuuta 2016,
   tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteiden III ja IV muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 23 artiklan ensimmäisen kohdan,
   sekä katsoo seuraavaa:
   
               (1)
            
            
               Asetuksessa (EY) N:o 999/2001 vahvistetaan eläinten tarttuvien spongiformisten enkefalopatioiden ehkäisyä, valvontaa ja hävittämistä koskevat säännöt. Sitä sovelletaan sekä elävien eläinten että eläinperäisten tuotteiden tuotantoon ja markkinoille saattamiseen sekä tietyissä erityistapauksissa niiden vientiin.
            
         
               (2)
            
            
               Asetuksen (EY) N:o 999/2001 6 artiklan 4 kohdan ja liitteessä III olevan B luvun mukaan jäsenvaltiot toimittavat komissiolle vuosittain tiedot tarttuvien spongiformisten enkefalopatioiden valvonnasta alueellaan, ja komissio esittää yhteenvedon näistä tiedoista pysyvälle kasvi-, eläin-, elintarvike- ja rehukomitealle.
            
         
               (3)
            
            
               Euroopan komission ja Euroopan elintarviketurvallisuusviranomaisen välisen sopimuksen johdosta märehtijöiden seurantaa ja testausta tarttuvien spongiformisten enkefalopatioiden varalta koskevan unionin vuotuisen yhteenvedon valmistelu ja julkaiseminen siirretään komissiolta Euroopan elintarviketurvallisuusviranomaiselle. Sen vuoksi asetuksen (EY) N:o 999/2001 liitteessä III olevaa B lukua olisi muutettava näiden uusien menettelyjen huomioon ottamiseksi.
            
         
               (4)
            
            
               Asetuksen (EY) N:o 999/2001 liitteessä IV kielletään tiettyjen tuotantoeläinten ruokinta käsitellyllä eläinvalkuaisella, varsinkin muista kuin märehtijöistä saadulla käsitellyllä eläinvalkuaisella.
            
         
               (5)
            
            
               Lisäksi asetuksen (EY) N:o 999/2001 liitteessä IV olevan II luvun b alakohdan ii alakohdan mukaan kalajauhoa ja kalajauhoa sisältäviä rehuseoksia saa käyttää muiden tuotantoeläinten kuin märehtijöiden, myös vesiviljelyeläinten, ruokinnassa.
            
         
               (6)
            
            
               Asetuksen (EY) N:o 999/2001 liitteessä IV olevan III luvun A jakson 3 kohdassa vahvistetaan, että irtotavarana oleva muista kuin märehtijöistä saatu käsitelty eläinvalkuainen ja irtotavarana olevat tällaista käsiteltyä eläinvalkuaista sisältävät rehuseokset on kuljetettava sellaisissa ajoneuvoissa tai säiliöissä, joita ei käytetä muille tuotantoeläimille kuin märehtijöille, vesiviljelyeläimiä lukuun ottamatta, tarkoitetun rehun kuljetukseen. Koska kalajauhoa ja kalajauhoa sisältäviä rehuseoksia saa käyttää kaikkien muiden tuotantoeläinten kuin märehtijöiden ruokinnassa, tätä säännöstä ei pitäisi soveltaa kalajauhoon tai kalajauhoa sisältäviin rehuseoksiin. Sen vuoksi asetuksen (EY) N:o 999/2001 liitteessä IV olevan III luvun A jakson 3 kohtaa olisi muutettava kalajauhon pois sulkemiseksi.
            
         
               (7)
            
            
               Asetuksen (EY) N:o 999/2001 liitteessä IV olevan V luvun E jaksossa vahvistetaan, että muista kuin märehtijöistä saadun käsitellyn eläinvalkuaisen ja tällaista valkuaista sisältävien tuotteiden vienti on sallittu vain, jos ne on tarkoitettu käyttöön, jota ei ole kielletty kyseisellä asetuksella, ja jos ennen vientiä viejäjäsenvaltion toimivaltaisen viranomaisen tai komission ja tuojana toimivan kolmannen maan toimivaltaisen viranomaisen välillä tehdään kirjallinen sopimus, jossa tuojana toimiva kolmas maa sitoutuu noudattamaan käyttötarkoitusta ja lupaa olla jälleenviemättä käsiteltyä eläinvalkuaista tai tällaista valkuaista sisältäviä tuotteita asetuksessa (EY) N:o 999/2001 kiellettyihin käyttötarkoituksiin.
            
         
               (8)
            
            
               Tämän vaatimuksen alkuperäisenä tarkoituksena oli torjua naudan spongiformisen enkefalopatian (BSE) leviämistä aikana, jolloin unionissa puhkesi BSE-epidemia ja Eurooppa oli alue, joka kärsi eniten epidemiasta koko maailmassa. Unionin BSE-tilanne on sittemmin parantunut huomattavasti. Vuonna 2013 unionissa raportoitiin seitsemän BSE-tapausta, ja vuonna 2014 tapauksia oli 11 verrattuna 2 166 raportoituun tapaukseen vuonna 2001 ja 2 124 tapaukseen vuonna 2002. BSE-tilanteen paraneminen unionissa näkyy siinä, että päätöksen 2007/453/EY (2) mukaan, sellaisena kuin se on muutettuna, 20:ssä EU:n jäsenvaltiossa BSE-riski on nyt merkityksettömän alhainen.
            
         
               (9)
            
            
               Sen vuoksi olisi poistettava asetuksen (EY) N:o 999/2001 liitteessä IV olevan V luvun E jaksossa vahvistettu vaatimus, joka koskee velvoitetta tehdä kirjallinen sopimus määrämaana olevan kolmannen maan kanssa ennakkoedellytyksenä muista kuin märehtijöistä saadun käsitellyn eläinvalkuaisen ja tällaista valkuaista sisältävien tuotteiden viennille, ja kieltoa näiden tuotteiden käyttämisestä kolmansissa maissa tuotantoeläinten, lukuun ottamatta vesiviljelyeläimiä, ruokinnassa.
            
         
               (10)
            
            
               Asetuksen (EY) N:o 999/2001 liitteessä IV olevan IV luvun D jaksossa vahvistetaan vesiviljelyeläinten ruokinnassa käytettäväksi tarkoitetun märehtijöistä saadun käsitellyn eläinvalkuaisen ja tällaista valkuaista sisältävien rehuseosten tuotantoa ja käyttöä koskevat edellytykset, joiden mukaan märehtijöistä ja muista kuin märehtijöistä saatavat ainekset on pidettävä tuotantoketjun jokaisessa vaiheessa täydellisesti erillään toisistaan ja joiden mukaan on otettava säännöllisesti näytteitä, jotka on analysoitava sen varmistamiseksi, ettei ristikontaminaatiota esiinny. Näitä edellytyksiä olisi vaadittava myös vientiin tarkoitettujen muista kuin märehtijöistä saadun käsitellyn eläinvalkuaisen ja tällaista valkuaista sisältävien rehuseosten osalta, jotta vietävä jalostettu eläinvalkuainen ja tällaista valkuaista sisältävät rehuseokset olisivat yhtä turvallisia kuin unionin alueella käytetyt.
            
         
               (11)
            
            
               Koska lemmikkieläinten ruoka ja kalajauho tuotetaan jalostuslaitoksissa, joissa tuotetaan yksinomaan vesieläimistä, lukuun ottamatta merinisäkkäitä, johdettuja tuotteita ja lemmikkieläinten ruokaa, vaatimusta, jonka mukaan vienti on sallittua ainoastaan laitoksista, joissa asetuksen (EY) N:o 999/2001 liitteessä IV olevassa IV luvun D jakson vaatimukset täyttyvät, ei pitäisi soveltaa lemmikkieläinten ruokaan tai kalajauhoon.
            
         
               (12)
            
            
               Sen vuoksi asetuksen (EY) N:o 999/2001 liitteessä IV olevan V luvun E jaksoa olisi muutettava.
            
         
               (13)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 999/2001 liitteessä III oleva B luku seuraavasti:
   
      ”B LUKU
      
         RAPORTTEJA JA REKISTEREITÄ KOSKEVAT VAATIMUKSET
      
      I   JÄSENVALTIOITA KOSKEVAT VAATIMUKSET
      A.   Jäsenvaltioiden toimittamissa 6 artiklan 4 kohdan mukaisissa vuosikertomuksissa esitettävät tiedot
      
      
               
                  1.
               
               
                  Siirtorajoitusten alaiseksi 12 artiklan 1 kohdan mukaisesti asetettujen epäiltyjen tapausten lukumäärä eläinlajeittain.
               
            
               
                  2.
               
               
                  Laboratoriotutkimuksiin 12 artiklan 2 kohdan mukaisesti määrättyjen epäiltyjen tapausten lukumäärä eläinlajeittain sekä pika- ja varmennustestien tulokset (positiivisten ja negatiivisten tulosten lukumäärä) ja nautaeläinten osalta kaikkien testattujen eläinten ikäjakauma. Ikäjakauman esittämisessä olisi käytettävä seuraavia ikäryhmiä: ’alle 24 kk’, 24–155 kk:n osalta jako 12 kk:n ryhmiin, ja ’yli 155 kk’.
               
            
               
                  3.
               
               
                  Niiden katraiden lukumäärä, joihin kuuluvien lampaiden ja vuohien epäillyistä tapauksista on ilmoitettu ja joita on tutkittu 12 artiklan 1 ja 2 kohdan mukaisesti.
               
            
               
                  4.
               
               
                  Niiden nautaeläinten lukumäärä, jotka on testattu kustakin A luvun I osan 2.1, 2.2, 3.1 ja 5 kohdassa tarkoitetusta alaryhmästä. On myös ilmoitettava otoksen valintamenetelmä, pika- ja varmennustestien tulokset sekä testattujen eläinten ikäjakauma ryhmiteltynä 2 kohdan mukaisesti.
               
            
               
                  5.
               
               
                  Niiden lampaiden ja vuohien sekä katraiden lukumäärä, jotka on testattu kustakin A luvun II osan 2, 3, 5 ja 6 kohdassa tarkoitetusta alaryhmästä, otoksen valintamenetelmä sekä pika- ja varmennustestien tulokset.
               
            
               
                  6.
               
               
                  Positiivisten BSE- tai scrapie-tapausten maantieteellinen jakauma, myös alkuperämaa, jos eri kuin kertomuksen esittävä maa. Kunkin naudoissa, lampaissa ja vuohissa esiintyvän TSE-tapauksen osalta olisi ilmoitettava eläimen syntymävuosi ja, jos mahdollista, syntymäkuukausi. Epätyypillisinä pidetyt TSE-tapaukset on ilmoitettava. Scrapie-tapausten osalta olisi ilmoitettava liitteessä X olevan C luvun 3.2 kohdan c alakohdassa tarkoitetun primaarisen ja sekundäärisen molekyylitestauksen tulokset.
               
            
               
                  7.
               
               
                  Muiden eläinten kuin nautojen, lampaiden ja vuohien osalta näytteiden lukumäärä ja vahvistetut TSE-tapaukset lajia kohti.
               
            
               
                  8.
               
               
                  Jokaisen TSE-positiiviseksi osoittautuneen ja A luvun II osan 8.1 kohdan mukaisesti näytteenoton kohteena olleen taikka A luvun II osan 8.2 kohdan mukaisesti näytteenoton kohteena olleen lampaan genotyyppi ja mahdollisuuksien mukaan laji.
               
            B.   Raportointikaudet
      
      A jaksossa tarkoitetut tiedot sisältävien kertomusten laatimista ja toimittamista komissiolle (joka lähettää ne Euroopan elintarviketurvallisuusviranomaiselle) kuukausittain jäsenvaltioiden, komission ja Euroopan elintarviketurvallisuusviranomaisen sopimassa sähköisessä muodossa tai 8 kohdassa tarkoitettujen tietojen osalta neljännesvuosittain voidaan pitää 6 artiklan 4 kohdassa vaadittuna vuosikertomuksena sillä edellytyksellä, että tiedot saatetaan ajan tasalle, kun saadaan lisätietoa.
      II   UNIONIN YHTEENVEDOSSA ESITETTÄVÄT TIEDOT
      Unionin yhteenveto on esitettävä taulukon muodossa, ja sen on sisällettävä vähintään I osan A jaksossa tarkoitetut tiedot kustakin jäsenvaltiosta.
      Euroopan elintarviketurvallisuusviranomaisen on analysoitava 1 päivästä tammikuuta 2016 lähtien I osassa tarkoitetut tiedot ja julkaistava marraskuun loppuun mennessä yhteenveto tarttuvien spongiformisten enkefalopatioiden suuntauksista ja lähteistä unionissa.
      III   REKISTERIT
      
               
                  1.
               
               
                  Toimivaltaisen viranomaisen on säilytettävä I osan A jaksossa tarkoitetut tiedot seitsemän vuoden ajan.
               
            
               
                  2.
               
               
                  Tutkimuslaboratorion on säilytettävä seitsemän vuoden ajan kaikki tutkimusasiakirjat ja erityisesti laboratoriokirjat sekä tarvittaessa parafiiniblokit ja valokuvat immunoblottauksen (Western blot) tuloksista.”
               
            
   2 artikla
   Korvataan asetuksen (EY) N:o 999/2001 liitteessä IV olevan III luvun A jakson 3 kohta seuraavasti:
   
      
                  ”3.
               
               
                  Irtotavarana oleva muista kuin märehtijöistä saatu käsitelty eläinvalkuainen, muu kuin kalajauho, ja irtotavarana olevat tällaista käsiteltyä eläinvalkuaista sisältävät rehuseokset on kuljetettava sellaisissa ajoneuvoissa tai säiliöissä, joita ei käytetä muille tuotantoeläimille kuin märehtijöille, vesiviljelyeläimiä lukuun ottamatta, tarkoitetun rehun kuljetukseen.”
               
            
   3 artikla
   Korvataan asetuksen (EY) N:o 999/2001 liitteessä IV olevan V luvun E jakso seuraavasti:
   
      
         ”E JAKSO
      
      
         
            Käsitellyn eläinvalkuaisen ja tällaista valkuaista sisältävien tuotteiden vienti
         
      
      
               
                  1.
               
               
                  Märehtijöistä saadun käsitellyn eläinvalkuaisen ja tällaista valkuaista sisältävien tuotteiden vienti on kielletty.
                  Poikkeuksellisesti kieltoa ei sovelleta käsiteltyyn lemmikkieläinten ruokaan, joka sisältää märehtijöistä saatua käsiteltyä eläinvalkuaista ja joka on käsitelty hyväksytyissä lemmikkieläinten ruokia valmistavissa laitoksissa asetuksen (EY) N:o 1069/2009 24 artiklan mukaisesti ja joka on pakattu ja merkitty unionin lainsäädännön mukaisesti.
               
            
               
                  2.
               
               
                  Muista kuin märehtijöistä saadun käsitellyn eläinvalkuaisen tai tällaista valkuaista sisältävien rehuseosten vienti sallitaan ainoastaan, jos seuraavat edellytykset täyttyvät:
                  
                              a)
                           
                           
                              muista kuin märehtijöistä saatu käsitelty eläinvalkuainen on lähtöisin jalostuslaitoksista, joissa käsitellään yksinomaan muista kuin märehtijöistä saatuja eläinten sivutuotteita, jotka on hankittu IV luvun D jakson a alakohdassa tarkoitetuista teurastamoista ja leikkaamoista tai jotka ovat peräisin hyväksytyistä jalostuslaitoksista, jotka on lueteltu V luvun A jakson d alakohdassa tarkoitetuissa julkisesti saatavilla olevissa luetteloissa;
                           
                        
                              b)
                           
                           
                              rehuseosten, jotka sisältävät muista kuin märehtijöistä saatua käsiteltyä eläinvalkuaista, on oltava peräisin hyväksytyistä laitoksista, jotka on lueteltu V luvun A jakson e alakohdassa tarkoitetuissa julkisesti saatavilla olevissa luetteloissa, ja ne on pakattava ja merkittävä unionin lainsäädännön mukaisesti.
                           
                        
            
               
                  3.
               
               
                  Edellä 2 kohdassa säädettyjä edellytyksiä ei sovelleta:
                  
                              a)
                           
                           
                              käsiteltyyn lemmikkieläinten ruokaan, joka sisältää muista kuin märehtijöistä saatua käsiteltyä eläinvalkuaista ja joka on käsitelty hyväksytyissä lemmikkieläinten ruokia valmistavissa laitoksissa asetuksen (EY) N:o 1069/2009 24 artiklan mukaisesti ja joka on pakattu ja merkitty unionin lainsäädännön mukaisesti;
                           
                        
                              b)
                           
                           
                              kalajauhoon ja rehuseoksiin, jotka eivät sisällä muuta käsiteltyä eläinvalkuaista kuin kalajauhoa.”
                           
                        
            
   4 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 13 päivänä tammikuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EYVL L 147, 31.5.2001, s. 1.
   
      (2)  Komission päätös 2007/453/EY, tehty 29 päivänä kesäkuuta 2007, jäsenvaltioiden tai kolmansien maiden tai niiden alueiden BSE-aseman vahvistamisesta niiden BSE-riskin perusteella (EUVL L 172, 30.6.2007, s. 84).